Direttiva dwar l-enerġija rinnovabbli: Sal-2030 32 % tal-enerġija kkunsmata fl-UE ser tiġi minn sorsi rinnovabbli. Fis-27 ta' Ġunju 2018, l-ambaxxaturi għall-UE approvaw il-ftehim proviżorju li ntlaħaq mill-Presidenza Bulgara rigward ir-reviżjoni tad-direttiva dwar l-enerġija rinnovabbli. In-negozjaturi tal-Presidenza Bulgara laħqu ftehim mal-Parlament Ewropew waqt il-ħames laqgħa ta' trilogu, kmieni filgħodu fl-14 ta' Ġunju. L-approvazzjoni tal-lum tfisser li l-Kunsill approva l-ftehim. Dan il-qafas regolatorju ġdid ser iwitti t-triq għat-transizzjoni tal-Ewropa lejn sorsi nodfa ta' enerġija bħall-enerġija mir-riħ, tax-xemx, mill-ilma, mill-marea, ġeotermali u tal-bijomassa. Dan ser jippermetti wkoll li l-Ewropa żżomm ir-rwol ta' tmexxija tagħha fil-ġlieda kontra l-bidla fil-klima u sabiex jintlaħqu l-għanijiet stabbiliti mill-Ftehim ta' Pariġi. Il-Ftehim jistabbilixxi mira ewlenija ta' 32 % tal-enerġija minn sorsi rinnovabbli fil-livell tal-UE għall-2030. Hemm klawsola biex din il-mira tiġi riveduta f'każ ta' bidliet fid-domanda tal-konsum tal-enerġija u biex jittieħed kont tal-obbligi internazzjonali tal-UE. Ninsab kuntent ħafna li llum l-istati membri qablu mat-test ta' kompromess. Bil-mira l-ġdida għall-UE kollha ta' 32 % tal-enerġija minn sorsi rinnovabbli l-Ewropa qed turi t-triq fit-transizzjoni lejn enerġija nadifa. Temenuzhka Petkova, Ministru għall-Enerġija tal-Bulgarija Elementi ewlenin oħra tal-ftehim: Id-disinn ta' skemi ta' appoġġ ser jipprevedi possibbiltà ta' appoġġ speċifiku għat-teknoloġija, allinjat mal-linji gwida dwar l-għajnuna mill-istat. Il-ftuħ ta' appoġġ rinnovabbli lejn stati membri ġirien ser ikun volontarju, fuq pass mixtieq ta' mill-anqas 5 % bejn l-2023 u l-2026 u 10 % bejn l-2027 u l-2030. Ħlief għal ċerti każijiet, l-istati membri ser ikunu obbligati joħorġu garanziji tal-oriġini. Il-proċeduri ta' għoti ta' permessi ser jiġu ssimplifikati u integrati b'massimu ta' sentejn għal proġetti regolari u sena waħda fil-każ ta' repowering, u t-tnejn li huma jistgħu jiġu estiżi b'sena addizzjonali f'każ ta' ċirkustanzi speċifiċi u minkejja proċeduri ambjentali u ġudizzjarji. Għal proġetti fuq skala żgħira ta' anqas minn 10.8 kW ser japplikaw proċeduri ta' notifika sempliċi. Kull stat membru jista' jagħżel li japplika proċeduri ta' notifika sempliċi anki għal proġetti sa 50 kW. Iż-żieda annwali ta' enerġija minn sorsi rinnovabbli fi t-tisħin u t-tkessiħ ser tkun ta' 1.3 punti perċentwali b'mod indikattiv, jew 1.1 punti perċentwali jekk ma tiġix ikkunsidrata s-sħana mitlufa. Permezz ta' obbligi fuq il-fornituri tal-karburant, is-sorsi tal-enerġija rinnovabbli ser jilħqu livell ta' mill-inqas 14 % fit- sal-2030, b'supplimentazzjoni minn sett ta' multiplikaturi faċilitattivi biex tingħata spinta lis-sorsi tal-enerġija rinnovabbli f'setturi differenti. Bijokarburanti konvenzjonali ser jiġu limitati għal massimu ta' 7 % fl-UE kollha, b'limiti addizzjonali mill-istati membri jekk taħt is-7 %. L-għadd ta' bijokarburanti b'riskju għoli ta' tibdil indirett fl-użu tal-art (ILUC) ser ikun iffriżat fil-livelli tal-2019 u jiġi eliminat gradwalment mill-2023 lejn l-2030. Għal produzzjoni tal-elettriku bbażat fuq il- bijomassa , ser jiġu applikati kriterji ta' effiċjenza skont id-daqs tal-installazzjonijiet. Id-direttiva tistabbilixxi wkoll qafas ċar u stabbli għall- . Dan ifisser li l-konsumaturi b'installazzjonijiet fuq skala żgħira sa 30 kW ser ikunu eżentati minn kwalunkwe tariffa jew ħlasijiet, filwaqt li l-istati membri jkunu jistgħu japplikaw tariffi jekk l-awtokonsum jikber eċċessivament. Sfond u passi li jmiss Id-direttiva riveduta dwar l-enerġija rinnovabbli hija waħda mit-tmien proposti leġislattivi tal-pakkett dwar l-enerġija nadifa li l-Kummissjoni ppreżentat f'Novembru 2016. L-UE impenjat ruħha biex sal-2030 tnaqqas l-emissjonijiet tas-CO2 b'mill-inqas 40 %. Billi tagħti spinta lill-enerġija rinnovabbli, li tista' tiġi prodotta minn varjetà kbira ta' sorsi inkluż mir-riħ, ix-xemx, l-ilma, ġeotermali, mill-marea u l-bijomassa, l-UE qed tnaqqas id-dipendenza tagħha fuq il-karburanti fossili importati u tagħmel il-produzzjoni tal-enerġija tagħha aktar sostenibbli. L-industrija tal-enerġija rinnovabbli tixpruna wkoll l-innovazzjoni teknoloġika u l-impjiegi madwar l-Ewropa. Il-Kunsill adotta l-pożizzjoni tiegħu dwar il-proposta fit-18 ta' Diċembru 2017. Dan ippermetta lill-Presidenza Bulgara biex tibda negozjati ta' trilogu mal-Parlament Ewropew fis-27 ta' Frar 2018. Wara negozjati diffiċli, intlaħaq ftehim proviżorju bejn il-koleġislaturi waqt il-ħames laqgħa ta' trilogu fit-13 u l-14 ta' Ġunju. L-approvazzjoni tal-lum mill-ambaxxaturi għall-UE tfisser li d-direttiva tista' tiġi ppreżentata lill-Parlament Ewropew għall-approvazzjoni, fejn il-votazzjoni fil-plenarja mistennija ssir f'Ottubru, u mbagħad tmur lura għand il-Kunsill għall-adozzjoni finali. Id-direttiva ser tidħol fis-seħħ għoxrin jum wara l-pubblikazzjoni tagħha fil- Ġurnal Uffiċjali tal-Unjoni Ewropea Test ta' kompromess finali Il-promozzjoni tal-użu tal-enerġija rinnovabbli – il-Kunsill jadotta l-pożizzjoni tiegħu (stqarrija għall-istampa, 18/12/2017) Approċċ ġenerali Proposta tal-Kummissjoni